**عوف النستلة واقصد المدكَوكَه**

كتبتها الشاعرة وئام ملا سلمان

**عوف النستلة واقصد المدكَوكَه**

ولا تقترب من بسكت ولا نوكَه

يا شعب اقتصد خلي الحكومة تعيش

كل هذا الوجع مو بالعظم، بالريش

ولد الخايبه بين الحشد والجيش

وصفاح إبهات الشعب محروكَه

**عوف النستله واقصد المدكَوكَه**

أكل خبز وملح وتحمّد الله

وكَوم لا تشرد النعمه وتنكَلب زقوم

لتبذّر وتاكل مستكي كل يوم

درد الله وغضبكم هالنزل فوكَه

**عوف النستله واقصد المدكَوكَه**

الثْلاثين ألف ما تكفي؟ تعترضون!!

شكثرهه مباركة وتعادل المليون الالف

بس الألف تترس ألف ماعون

وبالخير، الذهب عامر يظل سوكَه

**عوف النستله واقصد المدكَوكَه**

حراميه ولصوص، انتم طلعتوا منين

كل أفعالكم يتبرا منها الدين

الفقره محيره وتلطم على الخدين

عليكم للأبد نامت الطابوكَه

**عوف النستله واقصد المدكَوكَه**

احتارت كهرمانه وما كفاهه الزيت

ما بيهم غريب وكلهم أهل البيت

تكَول سنين أدير وبعد ما وفيت

ما تكفي الربع مليون بستوكَه

**عوف النستله واقصد المدكَوكَه**

فرغتوا الخزينه وما بقت أموال

كلهه تفرهدت وما عدهه بس موّال

"تقشف يا شعب" ، دومك تظل حمّال

إلك خبيز والهم نخل بعثوكَه

**عوف النستله وأقصد المدكَوكَه**

شما طوّل الليل، الفجر بيه مطلاع

يبقى الصوت عالي وبعد عدنه سباع

تنزّل روسهم حد الجدم للكَاع

من تكشف المخفي وتطلع البوكَه

**وعوف النستله واقصد المدكَوكَه**